শাবান মাস থেকেই শুরু হয় রোজার পবিত্র আবহ। মন থেকে ময়লা আর খারাপ চিন্তাগুলো দূর করার প্রস্তুতি শুরু হয় এ শা’বান মাসেই। তার মানে এ শা’বান কিন্তু আমাদের গোসল করা কিংবা কাপড় কাচা সাবান নয়। এটা একটা মাসের নাম। বাংলা বা ইংরেজি বছরের যেমন বারটি মাস আছে তেমনি আরবি সালও বার মাসে সাজানো। তারই একটি হলো শাবান মাস। রমযান মাসের আগের মাস এটি। এ মাসের শেষ দিনেই রোজার চাঁদ ওঠে, আর রমযান মাসের পরের মাস হলো শাওয়াল। শাওয়ালের চাঁদ উঠলেই এটাকে আমরা ঈদের চাঁদ বলি। শাওয়াল মাসটা কত সৌভাগ্যবান। এ মাসের চাঁদ দেখলেই সারা বিশ্বের মুসলমানরা আনন্দে মেতে ওঠে। এ মাসের প্রথম তারিখেই ঈদ আনন্দে ভরে ওঠে সকলের মনের উঠোন।